เข้ม
เมื่อโลกไร้พรมแดน การทำงานเลยเข้าสู่ยุคเอาต์ซอร์สบริษัทต่างชาติมากขึ้น ทั้งเพื่อประสิทธิภาพและเพื่อลดต้นทุน
9 ม.ค. 2558

เมื่อโลกไร้พรมแดน การทำงานเลยเข้าสู่ยุคเอาต์ซอร์สบริษัทต่างชาติมากขึ้น ทั้งเพื่อประสิทธิภาพและเพื่อลดต้นทุน 
แต่ล่าสุด ไม่รู้ว่าเพราะเป็นห่วงที่เห็นสถาบันการเงินหันมาใช้เอาต์ซอร์สกันเยอะไปหรือไม่ สมบูรณ์ จิตเป็นธม ผู้อำนวยการอาวุโส ฝ่ายนโยบายการกำกับสถาบันการเงิน ธนาคารแห่งประเทศไทย (ธปท.) จึงออกประกาศหนังสือเวียนถึงสถาบันการเงินทุกแห่ง มีใจความว่า ปัจจุบัน สถาบันการเงินมีการใช้บริการผู้ให้บริการจากภายนอกข้ามประเทศมากขึ้น หลักเกณฑ์เดิมอาจไม่สอดรับกับแนวโน้มใหม่และความเสี่ยงที่เปลี่ยนแปลงไป ธปท.จึงต้องปรับเกณฑ์
เกณฑ์ใหม่ที่ขอให้สถาบันการเงินทุกแห่งดำเนินการอย่างเคร่งครัด ก็คือ งานหลักของสถาบันการเงินที่เกี่ยวข้องกับการตัดสินใจเชิงกลยุทธ์ (Strategic function) ซึ่งเกี่ยวข้องกับการตัดสินใจที่อาจกระทบฐานะของสถาบันการเงินและการตรวจสอบ สอบทานก่อนการตัดสินใจทำธุรกรรมการเงินการลงทุนต่างๆ หรือการตรวจสอบการดำเนินการหลังทำธุรกรรม เช่น งานวิเคราะห์สินเชื่อ งานรับราคาหลักประกัน และอนุมัติสินเชื่อ จะ “ไม่อนุญาต” ให้จ้างเอาต์ซอร์สทำแทน ยกเว้นกรณีที่ ธปท.กำหนดเท่านั้น
สำหรับงานหลักที่ไม่เกี่ยวข้องกับการตัดสินใจเชิงกลยุทธ์  อนุญาตให้จ้างเอาต์ซอร์สได้เป็นการทั่วไป ถ้าเป็นบริษัทภายในประเทศไม่ต้องขออนุญาตจาก ธปท.แต่ถ้าจ้างเอาต์ซอร์สที่เป็นบริษัทในต่างประเทศ ต้องขออนุญาตก่อน
เพราะไม่อย่างนั้น ธปท.มีสิทธิยกเลิกการให้อนุญาตได้ทันทีนะจ๊ะ ทราบแล้วเปลี่ยน...